62020TJ0267_INF
A Törvényszék (ötödik tanács) 2021. július 7‑i ítélete – Arbuzov kontra Tanács
(T‑267/20. sz. ügy)
„Közös kül és biztonságpolitika – Az ukrajnai helyzetre tekintettel hozott korlátozó intézkedések – A pénzeszközök befagyasztása – Azon személyek, szervezetek és szervek jegyzéke, akikre, illetve amelyekre a pénzeszközök és gazdasági erőforrások befagyasztása alkalmazandó – A felperes nevének a jegyzéken való további szerepeltetése – A Tanács annak ellenőrzésére vonatkozó kötelezettsége, hogy a valamely harmadik állam hatóságának a határozatát a védelemhez való jog és a hatékony bírói jogvédelemhez való jog tiszteletben tartásával hozták”
1.
Európai Unió – Az intézmények jogi aktusai jogszerűségének bírósági felülvizsgálata – Az ukrajnai helyzetre tekintettel hozott korlátozó intézkedések – Állami pénzeszközök hűtlen kezelésében közreműködő személyek, valamint a hozzájuk kapcsolódó természetes és jogi személyek, szervezetek és szervek pénzeszközeinek befagyasztása – A felülvizsgálat terjedelme
(EUMSZ 275. cikk, második albekezdés; az Európai Unió Alapjogi Chartája, 47. és 48. cikk; (KKBP) 2020/373 tanácsi határozat; 2020/370 tanácsi rendelet)
(lásd: 64., 65. pont)
2.
Közös kül‑ és biztonságpolitika – Az ukrajnai helyzetre tekintettel hozott korlátozó intézkedések – Pénzeszközök befagyasztására vonatkozó határozat – Harmadik állam hatóságai által állami pénzeszközök hűtlen kezelése vagy közhivatalt ellátó személy által elkövetett hivatali visszaélés miatt folytatott bírósági eljárás alapján történő elfogadás vagy fenntartás – Megengedhetőség – Feltétel – A védelemhez való jog és a hatékony bírói jogvédelemhez való jog tiszteletben tartása mellett elfogadott nemzeti határozat – A Tanácsot terhelő vizsgálati kötelezettség – Indokolási kötelezettség – Terjedelem – Olyan harmadik állam, amely csatlakozott az emberi jogok európai egyezményéhez – Hatás hiánya
(A (KKBP) 2020/373 tanácsi határozattal módosított 2014/119/KKBP tanácsi határozat, melléklet; 208/2014 tanácsi rendelet, I. melléklet; valamint 2020/370 tanácsi rendelet)
(lásd: 66–71. pont)
3.
Közös kül‑ és biztonságpolitika – Az ukrajnai helyzetre tekintettel hozott korlátozó intézkedések – Pénzeszközök befagyasztására vonatkozó határozat – Harmadik állam hatóságai által állami pénzeszközök hűtlen kezelése vagy közhivatalt ellátó személy által elkövetett hivatali visszaélés miatt folytatott bírósági eljárás alapján történő elfogadás vagy fenntartás – Feltételek – A védelemhez való jog és a hatékony bírói jogvédelemhez való jog tiszteletben tartása mellett elfogadott nemzeti határozat – Az Unió illetékes hatóságának azon kötelezettsége, hogy vitatás esetén bizonyítsa az érintett személyekkel vagy szervezetekkel szemben figyelembe vett indokok megalapozottságát – Az említett jogok tiszteletben tartásának ellenőrzésére vonatkozó, a Tanácsot terhelő kötelezettség – Megsértés
(A (KKBP) 2020/373 tanácsi határozattal módosított 2014/119/KKBP tanácsi határozat, melléklet; 208/2014 tanácsi rendelet, I. melléklet; valamint 2020/370 tanácsi rendelet)
(lásd: 76., 78–85., 88–90., 92., 94–98., 109. és 110. pont)
4.
Európai uniós jog – Elvek – A hatékony bírói jogvédelemhez való jog – Észszerű határidő betartása – Az ukrajnai helyzetre tekintettel hozott korlátozó intézkedések – A korlátozó intézkedések elfogadásáról szóló határozat alapjául szolgáló, harmadik országban folytatott bírósági eljárás – A Tanács vizsgálati kötelezettsége – Terjedelem
(Az Európai Unió Alapjogi Chartája, 47. cikk, valamint 52. cikk, (3) bekezdés)
(lásd: 99–106. pont)
Tárgy
Az ukrajnai helyzetre tekintettel egyes személyekkel, szervezetekkel és szervekkel szembeni korlátozó intézkedések meghozataláról szóló 2014/119/KKBP határozat módosításáról szóló, 2020. március 5‑i (KKBP) 2020/373 tanácsi határozatnak (HL 2020. L 71., 10. o.), és az ukrajnai helyzetre tekintettel egyes személyekkel, szervezetekkel és szervekkel szembeni korlátozó intézkedések meghozataláról szóló 208/2014/EU rendelet végrehajtásáról szóló, 2020. március 5‑i (EU) 2020/370 tanácsi végrehajtási rendeletnek (HL 2020. L 71., 1. o.) annyiban való megsemmisítése iránt az EUMSZ 263. cikk alapján benyújtott kérelem, amennyiben e jogi aktusok fenntartják a felperes nevét az e korlátozó intézkedések által érintett személyek, szervezetek és szervek jegyzékében.
Rendelkező rész
1)
A Törvényszék megsemmisíti az ukrajnai helyzetre tekintettel egyes személyekkel, szervezetekkel és szervekkel szembeni korlátozó intézkedések meghozataláról szóló 2014/119/KKBP határozat módosításáról szóló, 2020. március 5‑i (KKBP) 2020/373 tanácsi határozatot és az ukrajnai helyzetre tekintettel egyes személyekkel, szervezetekkel és szervekkel szembeni korlátozó intézkedések meghozataláról szóló 208/2014/EU rendelet végrehajtásáról szóló, 2020. március 5‑i (EU) 2020/370 tanácsi végrehajtási rendeletet, amennyiben Sergej Arbuzov nevét továbbra is szerepeltetik azon személyek, szervezetek és szervek jegyzékében, akikre, illetve amelyekre e korlátozó intézkedések alkalmazandók.
2)
A Törvényszék az Európai Unió Tanácsát kötelezi a költségek viselésére.